Κανονισμός (ΕΚ) αριθ. 1295/2003 του Συμβουλίου

της 15ης Ιουλίου 2003

για μέτρα που αποβλέπουν στη διευκόλυνση των διαδικασιών υποβολής αίτησης και έκδοσης θεωρήσεων για τα μέλη της ολυμπιακής οικογένειας που συμμετέχουν στους Ολυμπιακούς ή Παραολυμπιακούς Αγώνες του 2004 στην Αθήνα

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 62 παράγραφος 2 στοιχεία α) και β), σημείο ii),

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

Εκτιμώντας τα ακόλουθα:

(1) Ο Ολυμπιακός Χάρτης προβλέπει για τα μέλη της ολυμπιακής οικογένειας το "δικαίωμα εισόδου" στη χώρα της οργανώτριας πόλης των Ολυμπιακών Αγώνων με βάση την επίδειξη του ολυμπιακού δελτίου διαπίστευσης και του διαβατηρίου ή άλλου επίσημου ταξιδιωτικού εγγράφου, χωρίς να πρέπει να ακολουθηθούν διαδικασίες και διατυπώσεις πέραν εκείνων που έχουν σχέση με το δελτίο διαπίστευσης.

(2) Οι υπεύθυνοι οργανισμοί επιλέγουν και προτείνουν τα πρόσωπα που μπορούν να συμμετάσχουν στους Ολυμπιακούς ή Παραολυμπιακούς Αγώνες υπό την ιδιότητα του μέλους της ολυμπιακής οικογένειας, σύμφωνα με τη διαδικασία διαπίστευσης που καθορίζεται από την οργανωτική επιτροπή των Ολυμπιακών Αγώνων.

(3) Η οργανωτική επιτροπή των Ολυμπιακών Αγώνων εκδίδει τα δελτία διαπίστευσης στα μέλη της ολυμπιακής οικογένειας, δεδομένου ότι οι Αγώνες μπορεί να αποτελέσουν στόχο τρομοκρατικών ενεργειών. Το δελτίο διαπίστευσης είναι έγγραφο υψηλής ασφάλειας που επιτρέπει την πρόσβαση στους ειδικούς χώρους όπου διεξάγονται τα αθλήματα και στις λοιπές εκδηλώσεις που προβλέπονται από τους Ολυμπιακούς και Παραολυμπιακούς Αγώνες.

(4) Η Ελλάδα οργανώνει στην Αθήνα τους Ολυμπιακούς και Παραολυμπιακούς αγώνες του 2004, είναι δε η πρώτη φορά που ένα κράτος μέλος διοργανώνει παρόμοιο γεγονός εφαρμόζοντας πλήρως τις διατάξεις του κεκτημένου Σένγκεν.

(5) Για να καταστεί δυνατή η διοργάνωση των Ολυμπιακών και Παραολυμπιακών Αγώνων του 2004 στην Ελλάδα και λαμβανομένων υπόψη των υποχρεώσεων που απορρέουν από τον Ολυμπιακό Χάρτη, η Κοινότητα θα πρέπει να αποκτήσει νομοθεσία που θα αφορά τη διευκόλυνση της χορήγησης θεωρήσεων εισόδου στα μέλη της ολυμπιακής οικογένειας.

(6) Κατά συνέπεια, πρέπει να προβλεφθεί προσωρινή παρέκκλιση κατά τη διάρκεια των Ολυμπιακών και Παραολυμπιακών Αγώνων του 2004 για τα μέλη της ολυμπιακής οικογένειας, υπηκόους τρίτων χωρών, που υπόκεινται στην υποχρέωση θεώρησης σύμφωνα με τον κανονισμό (ΕΚ) αριθ. 539/2001 του Συμβουλίου, της 15ης Μαρτίου 2001, περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διάβαση των εξωτερικών συνόρων των κρατών μελών, και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή(3).

(7) Η έκταση αυτής της παρέκκλισης θα πρέπει να περιορισθεί στις διατάξεις του κεκτημένου τις σχετικές με την υποβολή και τη διεκπεραίωση της αίτησης χορήγησης θεώρησης και την έκδοση καθώς και τη μορφή της. Οι λεπτομέρειες του ελέγχου στα εξωτερικά σύνορα θα πρέπει επίσης να αναπροσαρμοσθούν στο βαθμό που απαιτείται προκειμένου να ληφθούν υπόψη οι αλλαγές που εισάγονται στο σύστημα θεωρήσεων.

(8) Για τα μέλη της ολυμπιακής οικογένειας που συμμετέχουν στους Ολυμπιακούς ή Παραολυμπιακούς Αγώνες στην Αθήνα, η αίτηση για θεώρηση θα πρέπει να υποβάλλεται μέσω των υπεύθυνων οργανισμών στην οργανωτική επιτροπή των Ολυμπιακών Αγώνων ταυτόχρονα με την αίτηση διαπίστευσης. Στο έντυπο της αίτησης διαπίστευσης πρέπει να περιλαμβάνονται τα στοιχεία ταυτότητας των ενδιαφερομένων, ήτοι το όνομα, το επώνυμο, το φύλο, η ημερομηνία και ο τόπος γέννησης, ο αριθμός, το είδος και η ημερομηνία λήξεως του διαβατηρίου. Οι αιτήσεις αυτές διαβιβάζονται στις ελληνικές υπηρεσίες τις υπεύθυνες για την έκδοση θεώρησης.

(9) Ανεξάρτητα από τον παρόντα κανονισμό, τα μέλη της ολυμπιακής οικογένειας μπορούν να υποβάλουν ατομική αίτηση για τη χορήγηση θεώρησης, σύμφωνα με το σχετικό κοινοτικό κεκτημένο.

(10) Στα εξωτερικά σύνορα των κρατών μελών, θα πρέπει να εφαρμόζονται οι σχετικές διατάξεις του κοινοτικού κεκτημένου περί θεωρήσεων και ελέγχων, εκτός αν άλλως ορίζεται στον παρόντα κανονισμό. Ειδικότερα, οι περί έκδοσης θεωρήσεων διατάξεις του παρόντος κανονισμού δεν τυγχάνουν εφαρμογής σε όσα μέλη της ολυμπιακής οικογένειας έχουν μεν υπηκοότητα τρίτων χωρών για την οποία υφίσταται υποχρέωση θεώρησης, είναι όμως κάτοχοι άδειας παραμονής, έστω και προσωρινής, την οποία έχει χορηγήσει ένα από τα κράτη μέλη που εφαρμόζουν πλήρως τις διατάξεις του κεκτημένου Σένγκεν.

(11) Οι παρεκκλίσεις που θεσπίζει ο παρών κανονισμός θα πρέπει να αξιολογηθούν με γνώμονα την πείρα από την πρακτική εφαρμογή τους. Άρα, θα πρέπει να γίνει αξιολόγηση μετά τους Ολυμπιακούς και Παραολυμπιακούς Αγώνες του 2004 στην Αθήνα, ώστε να διαπιστωθεί αν αποδείχθηκαν εύστοχες οι εν λόγω παρεκκλίσεις, εν όψει του ενδεχόμενου της διοργάνωσης Ολυμπιακών Αγώνων και από άλλα κράτη μέλη τα οποία εφαρμόζουν πλήρως τις διατάξεις του κεκτημένου Σένγκεν.

(12) Σύμφωνα με την αρχή της αναλογικότητας, είναι αναγκαίο και σκόπιμο, προκειμένου να τεθεί σε εφαρμογή ο θεμελιώδης στόχος, δηλαδή η διευκόλυνση της έκδοσης θεωρήσεων για τα μέλη της ολυμπιακής οικογένειας, να θεσπισθεί από τον παρόντα κανονισμό προσωρινή παρέκκλιση από ορισμένες κοινοτικές διατάξεις. Ο παρών κανονισμός δεν υπερβαίνει τα όρια που είναι αναγκαία για την επίτευξη των επιδιωκόμενων στόχων, σύμφωνα με το άρθρο 5 τρίτο εδάφιο της συνθήκης.

(13) Σύμφωνα με τα άρθρα 1 και 2 του πρωτοκόλλου για τη θέση της Δανίας, το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Δανία δεν λαμβάνει μέρος στην έκδοση του παρόντος κανονισμού, δεν δεσμεύεται από αυτόν ούτε υπόκειται στην εφαρμογή του. Επειδή ο παρών κανονισμός βασίζεται στο κεκτημένο Σένγκεν κατά τις διατάξεις του τίτλου IV του τρίτου μέρους της συνθήκης για την ίδρυση της Ευρωπαϊκής Κοινότητας, η Δανία, σύμφωνα με το άρθρο 5 του εν λόγω πρωτοκόλλου, αποφασίζει εντός έξι μηνών μετά την έκδοση του παρόντος κανονισμού, εάν θα τον εφαρμόσει στο πλαίσιο του εθνικού της δικαίου.

(14) Όσον αφορά την Ισλανδία και τη Νορβηγία, ο παρών κανονισμός αποτελεί ανάπτυξη των διατάξεων του κεκτημένου Σένγκεν κατά την έννοια της συμφωνίας που συνήψαν στις 18 Μαΐου 1999 το Συμβούλιο της Ευρωπαϊκής Ένωσης και η Δημοκρατία της Ισλανδίας και το Βασίλειο της Νορβηγίας, και η οποία αφορά τη σύνδεση των δύο αυτών κρατών με την έναρξη ισχύος, την εφαρμογή και την ανάπτυξη του κεκτημένου Σένγκεν(4), του εμπίπτοντος στον τομέα που αναφέρεται το άρθρο 1 σημείο Β της απόφασης 1999/437/ΕΚ του Συμβουλίου, της 17ης Μαΐου 1999, σχετικά με ορισμένους διακανονισμούς για την εφαρμογή της εν λόγω συμφωνίας(5).

(15) Ο παρών κανονισμός αποτελεί ανάπτυξη των διατάξεων του κεκτημένου Σένγκεν στο οποίο το Ηνωμένο Βασίλειο δεν συμμετέχει, σύμφωνα με την απόφαση 2000/365/ΕΚ του Συμβουλίου, της 29ης Μαΐου 2000, η οποία αφορά το αίτημα του Ηνωμένου Βασιλείου της Μεγάλης Βρετανίας και της Βόρειας Ιρλανδίας να συμμετέχουν σε ορισμένες από τις διατάξεις του κεκτημένου Σένγκεν(6). Ως εκ τούτου, το Ηνωμένο Βασίλειο δεν συμμετέχει στην έκδοση του παρόντος κανονισμού, δεν δεσμεύεται από αυτόν ούτε υπόκειται στην εφαρμογή του.

(16) Ο παρών κανονισμός αποτελεί ανάπτυξη των διατάξεων του κεκτημένου Σένγκεν στο οποίο η Ιρλανδία δεν συμμετέχει, σύμφωνα με την απόφαση 2002/192/ΕΚ του Συμβουλίου, της 28ης Φεβρουαρίου 2002, η οποία αφορά το αίτημα της Ιρλανδίας να συμμετέχει σε ορισμένες διατάξεις του κεκτημένου Σένγκεν(7). Συνεπώς, η Ιρλανδία δεν συμμετέχει στην έκδοση του παρόντος κανονισμού, δεν δεσμεύεται από αυτόν ούτε υπόκειται στην εφαρμογή του.

(17) Ο παρών κανονισμός αποτελεί πράξη βασιζόμενη στο κεκτημένο του Σένγκεν ή σχετίζεται κατ' άλλον τρόπο μ' αυτό, κατά την έννοια του άρθρου 3 παράγραφος 2 της πράξης Προσχώρησης του 2003,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΚΕΦΑΛΑΙΟ I ΣΚΟΠΟΣ ΚΑΙ ΟΡΙΣΜΟΙ

Άρθρο 1

Σκοπός

Με τον παρόντα κανονισμό, θεσπίζονται ειδικές διατάξεις σχετικά με προσωρινή παρέκκλιση από ορισμένες διατάξεις του κεκτημένου του Σένγκεν που αφορούν τις διαδικασίες αίτησης και έκδοσης θεωρήσεων καθώς και την ομοιομορφία των θεωρήσεων για τα μέλη της ολυμπιακής οικογένειας κατά το διάστημα των Ολυμπιακών και Παραολυμπιακών Αγώνων του 2004.

Εκτός από τις εν λόγω ειδικές διατάξεις, εφαρμόζονται οι σχετικές διατάξεις του κεκτημένου του Σένγκεν που αφορούν τις διαδικασίες αίτησης και έκδοσης θεωρήσεων ενιαίου τύπου.

Άρθρο 2

Ορισμοί

Κατά την έννοια του παρόντος κανονισμού, νοούνται ως:

1. "αρμόδιοι οργανισμοί" έχοντες σχέση με τα μέτρα τα μελετώμενα προς διευκόλυνση των διαδικασιών αίτησης και έκδοσης θεωρήσεων για τα μέλη της ολυμπιακής οικογένειας που συμμετέχουν στους Ολυμπιακούς ή Παραολυμπιακούς αγώνες του 2004: οι επίσημοι οργανισμοί που, σύμφωνα με τον Ολυμπιακό Χάρτη, έχουν το δικαίωμα να υποβάλλουν στην οργανωτική επιτροπή των Ολυμπιακών Αγώνων του 2004 καταλόγους των μελών της ολυμπιακής οικογένειας προκειμένου να εκδοθούν δελτία διαπίστευσης για τους Αγώνες·

2. "μέλος της ολυμπιακής οικογένειας": κάθε πρόσωπο, μέλος της Διεθνούς Ολυμπιακής Επιτροπής, της Διεθνούς Παραολυμπιακής Επιτροπής, των διεθνών ομοσπονδιών, των εθνικών επιτροπών των Ολυμπιακών και Παραολυμπιακών Αγώνων, των οργανωτικών επιτροπών των Ολυμπιακών Αγώνων, εθνικών ενώσεων, π.χ. αθλητών, κριτών/διαιτητών, προπονητών και λοιπών τεχνικών στο χώρο του αθλητισμού, ιατρικό προσωπικό συνδεδεμένο με τις ομάδες ή τους αθλητές καθώς και δημοσιογράφοι διαπιστευμένοι στα μέσα ενημέρωσης, ανώτατα στελέχη, δωρητές, χορηγοί ή άλλοι επίσημοι προσκεκλημένοι, που δέχεται να υπαχθεί στον Ολυμπιακό Χάρτη και να ενεργεί υπό τον έλεγχο και την ανώτατη αιγίδα της Διεθνούς Ολυμπιακής Επιτροπής, αναγράφεται δε στους καταλόγους των υπεύθυνων οργανισμών προς διαπίστευση από την Οργανωτική Επιτροπή των Ολυμπιακών Αγώνων του 2004, προκειμένου να συμμετάσχει στους Ολυμπιακούς ή Παραολυμπιακούς Αγώνες του 2004·

3. "ολυμπιακά δελτία διαπίστευσης" εκδιδόμενα από την οργανωτική επιτροπή των ολυμπιακών αγώνων του 2004, σύμφωνα με το άρθρο 16 του ελληνικού νόμου 3103/2003: δύο έγγραφα ασφαλείας, ένα για τους Ολυμπιακούς Αγώνες και ένα για τους Παραολυμπιακούς Αγώνες, που φέρουν την φωτογραφία του κατόχου, αποδεικνύουν την ταυτότητα του μέλους της ολυμπιακής οικογένειας, και εξασφαλίζουν την πρόσβαση στις εγκαταστάσεις όπου θα διεξαχθούν οι αθλητικοί αγώνες καθώς και σε άλλες εκδηλώσεις που προβλέπονται κατά την περίοδο των Αγώνων·

4. "διάρκεια των Ολυμπιακών και Παραολυμπιακών Αγώνων": η περίοδος από 13 Ιουλίου 2004 έως 29 Σεπτεμβρίου 2004 για τους θερινούς Ολυμπιακούς Αγώνες του 2004, και η περίοδος από 18 Αυγούστου 2004 έως 29 Οκτωβρίου 2004 για τους Παραολυμπιακούς Αγώνες του φθινοπώρου 2004·

5. "οργανωτική επιτροπή των Ολυμπιακών Αγώνων του 2004": η επιτροπή η οποία έχει συσταθεί σύμφωνα με το άρθρο 2 του ελληνικού νόμου 2598/1998 για τη διοργάνωση των Ολυμπιακών και Παραολυμπιακών Αγώνων του 2004 στην Αθήνα, και αποφασίζει για τη διαπίστευση των μελών της ολυμπιακής οικογένειας που συμμετέχουν στους Αγώνες·

6. "υπηρεσίες υπεύθυνες για την έκδοση θεωρήσεων": οι υπηρεσίες που ορίζονται από την Ελλάδα για να εξετάζουν τις αιτήσεις και να προβαίνουν στην έκδοση θεωρήσεων για τα μέλη της ολυμπιακής οικογένειας.

ΚΕΦΑΛΑΙΟ ΙΙ ΕΚΔΟΣΗ ΘΕΩΡΗΣΕΩΝ

Άρθρο 3

Προϋποθέσεις

Θεώρηση εισόδου μπορεί να εκδίδεται δυνάμει του παρόντος κανονισμού, μόνον εφόσον ο ενδιαφερόμενος:

α) έχει ορισθεί από έναν από τους αρμόδιους οργανισμούς και διαπιστευθεί από την Οργανωτική Επιτροπή των Ολυμπιακών Αγώνων 2004 για να συμμετάσχει στους Ολυμπιακούς ή Παραολυμπιακούς Αγώνες του 2004·

β) είναι κάτοχος έγκυρου ταξιδιωτικού εγγράφου που επιτρέπει τη διάβαση των εξωτερικών συνόρων κατά τα οριζόμενα στο άρθρο 5 της σύμβασης περί της εφαρμογής της συμφωνίας του Σένγκεν της 14ης Ιουνίου 1985, που υπεγράφη στο Σένγκεν στις 19 Ιουνίου 1990 (εφεξής "σύμβαση Σένγκεν")·

γ) δεν συγκαταλέγεται στα πρόσωπα τα οποία έχουν καταχωρηθεί με σκοπό την απαγόρευση εισόδου·

δ) δεν θεωρείται ότι αποτελεί απειλή για τη δημόσια τάξη, την εθνική ασφάλεια ή τις διεθνείς σχέσεις οιουδήποτε εκ των κρατών μελών.

Άρθρο 4

Υποβολή της αίτησης

1. Κατά την κατάρτιση των καταλόγων των προσώπων που επιλέγονται προς συμμετοχή στους Ολυμπιακούς ή Παραολυμπιακούς Αγώνες του 2004, ο υπεύθυνος προς τούτο οργανισμός μπορεί να προβαίνει, ταυτόχρονα με την αίτηση έκδοσης του ολυμπιακού δελτίου διαπίστευσης για τους επιλεγόμενους, στην υποβολή ομαδικής αίτησης για τη χορήγηση θεώρησης για τα επιλεγόμενα πρόσωπα που υπόκεινται στην υποχρέωση θεώρησης σύμφωνα με τον κανονισμό (ΕΚ) αριθ. 539/2001.

2. Η ομαδική αίτηση χορήγησης θεώρησης για τα ενδιαφερόμενα πρόσωπα διαβιβάζεται ταυτόχρονα με τις αιτήσεις για την έκδοση του ολυμπιακού δελτίου διαπίστευσης, στην οργανωτική επιτροπή Ολυμπιακών Αγώνων του 2004, σύμφωνα με τη διαδικασία που έχει καθορίσει η ιδία.

3. Για τα άτομα που συμμετέχουν στους Ολυμπιακούς ή Παραολυμπιακούς Αγώνες του 2004, υποβάλλεται μία μόνο αίτηση ανά άτομο.

4. Η οργανωτική επιτροπή των Ολυμπιακών Αγώνων του 2004 διαβιβάζει, το ταχύτερο, στις υπηρεσίες που είναι υπεύθυνες για την έκδοση των θεωρήσεων, την ομαδική αίτηση χορήγησης θεωρήσεων, μαζί με αντίγραφα των αιτήσεων έκδοσης του ολυμπιακού δελτίου διαπίστευσης για τους ενδιαφερόμενους, όπου θα αναγράφεται το όνομα, το επώνυμο, η ιθαγένεια, το φύλο, η ημερομηνία και ο τόπος γέννησης, ο αριθμός, το είδος και η ημερομηνία λήξεως του διαβατηρίου.

Άρθρο 5

Διεκπεραίωση της ομαδικής αίτησης και τύπος της εκδιδόμενης θεώρησης

1. Τη θεώρηση χορηγούν οι υπεύθυνες υπηρεσίες για την έκδοση θεώρησης αφού εξακριβώσουν ότι πληρούνται οι όροι που απαριθμούνται στο άρθρο 3.

2. Η εκδιδόμενη θεώρηση είναι θεώρηση ενιαίου τύπου βραχείας παραμονής και πολλαπλών εισόδων, η οποία επιτρέπει την παραμονή μέχρι ενενήντα (90) ημέρες κατά τη διάρκεια των Ολυμπιακών και Παραολυμπιακών Αγώνων.

3. Εάν κάποιο μέλος της ολυμπιακής οικογένειας δεν πληροί τον όρο του άρθρου 3 στοιχεία γ) και δ) οι υπεύθυνες για την έκδοση θεώρησης αρχές μπορούν να εκδίδουν θεώρηση περιορισμένης εδαφικής ισχύος, σύμφωνα με το άρθρο 5 παράγραφος 2 της σύμβασης Σένγκεν.

Άρθρο 6

Μορφή της θεώρησης

1. Η θεώρηση έχει τη μορφή δύο αριθμών που τίθενται επί του ολυμπιακού δελτίου διαπίστευσης. Ο πρώτος αριθμός είναι ο αριθμός της θεώρησης. Στην περίπτωση θεώρησης ενιαίου τύπου, ο αριθμός αποτελείται από επτά (7) στοιχεία: Προηγείται το γράμμα "C" και ακολουθούν έξι (6) ψηφία. Στην περίπτωση θεώρησης περιορισμένης εδαφικής ισχύος, ο αριθμός αποτελείται από οκτώ (8) στοιχεία: Προηγούνται τα γράμματα "GR" και ακολουθούν έξι (6) ψηφία. Ο δεύτερος αριθμός είναι ο αριθμός διαβατηρίου του ενδιαφερομένου.

2. Οι υπεύθυνες για την έκδοση θεωρήσεων υπηρεσίες διαβιβάζουν στην οργανωτική επιτροπή Ολυμπιακών Αγώνων του 2004 τους αριθμούς των θεωρήσεων προκειμένου να εκδοθούν τα δελτία διαπίστευσης.

Άρθρο 7

Ατέλεια ως προς τις θεωρήσεις

Για τη διεκπεραίωση των αιτήσεων και την έκδοση των θεωρήσεων δεν εισπράττεται τέλος από τις επιφορτισμένες για την έκδοση θεωρήσεων υπεύθυνες υπηρεσίες.

ΚΕΦΑΛΑΙΟ III ΑΛΛΕΣ ΠΛΕΥΡΕΣ

Άρθρο 8

Ακύρωση θεωρήσεων

Αν ο κατάλογος των ατόμων που προτείνονται προς συμμετοχή στους Ολυμπιακούς ή Παραολυμπιακούς Αγώνες του 2004 τροποποιηθεί πριν από την έναρξη των Αγώνων, οι υπεύθυνοι οργανισμοί ενημερώνουν σχετικά αμελλητί την οργανωτική επιτροπή των Ολυμπιακών Αγώνων του 2004 ώστε να ανακληθεί το δελτίο διαπίστευσης των ατόμων που διαγράφονται από τον κατάλογο. Στην περίπτωση αυτή, η οργανωτική επιτροπή ενημερώνει τις υπεύθυνες για την έκδοση θεωρήσεων υπηρεσίες κοινοποιώντας τους αριθμούς των σχετικών θεωρήσεων.

Οι υπεύθυνες για την έκδοση θεωρήσεων υπηρεσίες ακυρώνουν τις θεωρήσεις των συγκεκριμένων προσώπων και ενημερώνουν σχετικά αμέσως τις υπεύθυνες αρχές ελέγχου των συνόρων, οι οποίες διαβιβάζουν αμελλητί τη σχετική πληροφορία στις αρμόδιες αρχές των λοιπών κρατών μελών.

Άρθρο 9

Έλεγχοι στα εξωτερικά σύνορα

1. Κατά τη διάβαση των εξωτερικών συνόρων των κρατών μελών, οι έλεγχοι εισόδου στους οποίους υποβάλλονται τα μέλη της ολυμπιακής οικογένειας στα οποία έχει χορηγηθεί θεώρηση σύμφωνα με τον παρόντα κανονισμό, απλώς εξακριβώνουν εάν πληρούντοι οι όροι που απαριθμούνται στο άρθρο 3.

2. Κατά τη διάρκεια των Ολυμπιακών και των Παραολυμπιακών αγώνων:

α) Οι σφραγίδες εισόδου και εξόδου τίθενται στην πρώτη άγραφη σελίδα του διαβατηρίου των μελών της ολυμπιακής οικογένειας για τα οποία είναι αναγκαία η σφράγιση. Κατά την πρώτη είσοδο, ο αριθμός θεώρησης αναφέρεται επίσης στην ίδια σελίδα·

β) Οι προϋποθέσεις εισόδου, οι οποίοι αναφέρονται στο άρθρο 5 παράγραφος 1 στοιχείο γ) της σύμβασης Σένγκεν, τεκμαίρεται ότι πληρούνται από τη στιγμή που το μέλος της ολυμπιακής οικογένειας είναι δεόντως διαπιστευμένο.

3. Οι διατάξεις της παραγράφου 2 εφαρμόζονται στα μέλη της ολυμπιακής οικογένειας τα οποία είναι υπήκοοι τρίτων χωρών, είτε υπόκεινται σε υποχρέωση θεώρησης είτε όχι, βάσει του κανονισμού (ΕΚ) αριθ. 539/2001.

Άρθρο 10

Ενημέρωση του Ευρωπαϊκού Κοινοβουλίου και του Συμβουλίου

Το αργότερο τέσσερις μήνες μετά τη λήξη των Παραολυμπιακών Αγώνων, η Ελλάδα διαβιβάζει στην Επιτροπή έκθεση επί των διαφόρων πλευρών της εφαρμογής του παρόντος κανονισμού.

Με βάση την έκθεση αυτή, καθώς και πληροφορίες που διαβιβάζονται ενδεχομένως από άλλα κράτη μέλη εντός της ιδίας προθεσμίας, η Επιτροπή προβαίνει σε αξιολόγηση της λειτουργίας του συστήματος παρέκκλισης κατά τη χορήγηση θεωρήσεων στα μέλη της ολυμπιακής οικογένειας που προβλέπεται στον παρόντα κανονισμό, και ενημερώνει σχετικά το Ευρωπαϊκό Κοινοβούλιο και το Συμβούλιο. Η Επιτροπή συντάσσει την εν λόγω έκθεση αξιολόγησης εγκαίρως προκειμένου η εμπειρία που αποκτήθηκε κατά τους Ολυμπιακούς και Παραολυμπιακούς Αγώνες της Αθήνας να ληφθεί υπόψη από τις ιταλικές αρχές κατά την οργάνωση των Χειμερινών Ολυμπιακών Αγώνων που θα πραγματοποιηθούν στο Τορίνο το 2006.

Άρθρο 11

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως πρός όλα τα μέρη του και ισχύει άμεσα σε κάθε κράτος μέλος σύμφωνα με τη συνθήκη για την ίδρυση της Ευρωπαϊκής Κοινότητας.

Βρυξέλλες, 15 Ιουλίου 2003.

Για το Συμβούλιο

Ο Πρόεδρος

G. Tremonti

(1) Πρόταση της 8ης Απριλίου 2003 (δεν έχει ακόμα δημοσιευθεί στην Επίσημη Εφημερίδα).

(2) Γνώμη της 19ης Ιουνίου 2003 (δεν έχει ακόμα δημοσιευθεί στην Επίσημη Εφημερίδα).

(3) ΕΕ L 81 της 21.3.2001, σ. 1· κανονισμός όπως τροποποιήθηκε από τον κανονισμό (ΕΚ) αριθ. 453/2003 (EE L 69 της 13.3.2003, σ. 10).

(4) ΕΕ L 176 της 10.7.1999, σ. 36.

(5) ΕΕ L 176 της 10.7.1999, σ. 31.

(6) ΕΕ L 131 της 1.6.2000, σ. 43.

(7) ΕΕ L 64 της 7.3.2002, σ. 20.